Κύριε,

Είμαι φοιτήτρια του Π.Τ.Δ.Ε. και ήρθα στο Πανεπιστήμιο με λαχτάρα κι ενθουσιασμό για να σπουδάσω. Θέλω **ν’ ανοίξω το μυαλό μου** σε πρωτόγνωρα, αντιπαθή ή ακατανόητα σε μένα πράγματα. Επιθυμώ να ανακαλύψω τη χρησιμότητα και το ενδιαφέρον όσων υποτιμούσα και να ερευνήσω όσα σ’ εμένα φαίνονται σημαντικά κι ενδιαφέροντα.

Οπωσδήποτε θέλω **να τιμώ και ν’ αξίζω το πτυχίο που θα πάρω**, επιθυμώ να είμαι καταρτισμένη σ’ όλους τους τομείς που χρειάζεται κι ως δασκάλα να προσφέρω στους μαθητές μου ο,τι καλύτερο.

Σας παρακαλώ λοιπόν να με βοηθήσετε να τα καταφέρω. Σέβομαι το γεγονός ότι έχετε ένα σύστημα διδασκαλίας και προφανώς συγκεκριμένους λόγους που το ακολουθείτε. Ωστόσο, αφού βλέπετε ότι **μεγάλο μέρος από μας δυσκολεύεται ν’ ανταποκριθεί**, προσπαθήστε να το φέρετε λίγο πιο κοντά μας. Ενδεικτικά θα μπορούσατε να διδάσκετε σε συνδυασμό με την παραδοσιακή μέθοδο ή και να μας γνωστοποιείτε από την προηγούμενη βδομάδα το θέμα της επόμενης. Μ’ αυτόν τον τρόπο θα έχουμε την ευκαιρία να «ξεσκονίσουμε» τις γνώσεις μας επ αυτού κι έτσι να συμμετέχουμε χωρίς να φοβόμαστε στο μάθημα. **Το πρόβλημα χαμηλής απόδοσης και έντονων αντιδράσεων που παρατηρείται στην τάξη προέρχεται κι από τις δύο πλευρές.** Πρέπει λοιπόν κι από τις δύο να γίνει μια μεγάλη προσπάθεια.

Ελπίζω πως όλοι έχουμε τον ίδιο στόχο κι εσείς την καλή διάθεση να ερευνήσετε και να εφαρμόσετε μεθόδους που θα μας οδηγήσουν σ’ αυτόν. Ούτε ο χώρος αλλά ούτε και οι καιροί σηκώνουν **εγωισμούς και αλληλοεπιθέσεις**. Με καλή πρόθεση και συνεννόηση νομίζω πως θα καταφέρουμε το υπόλοιπο του εξαμήνου να κυλίσει ομαλά και ωφέλιμα για όλους.

Ευχαριστώ